** Hrvatski zavod za zapošljavanje**

**GODIŠNJE IZVJEŠĆE O RADU**

**HRVATSKOGA ZAVODA ZA ZAPOŠLJAVANJE**

**ZA 2021. GODINU**

**Ožujak 2022.**

SADRŽAJ

[1. Uvod 1](#_Toc98916041)

[2. Organizacija, upravljanje i zaposlenici 4](#_Toc98916043)

[3. Ključne mjere i aktivnosti Zavoda 6](#_Toc98916044)

[4. Aktivnosti Zavoda u vrijeme pandemije bolesti COVID-19 10](#_Toc98916045)

[Potpore za očuvanje radnih mjesta/Program zadržavanja radnih mjesta 10](#_Toc98916046)

[Priprema i provedba projekata 11](#_Toc98916048)

[Aktivnosti u radu s korisnicima usluga 12](#_Toc98916049)

[Organizacija rada i preraspodjela radnika 12](#_Toc98916050)

[5. Redovne aktivnosti Zavoda 14](#_Toc98916051)

[Podrška poslodavcima u zapošljavanju radnika 14](#_Toc98916053)

[Pružanje pomoći nezaposlenim osobama i ostalim tražiteljima zaposlenja u aktivnom traženju posla 14](#_Toc98916054)

[Profesionalno usmjeravanje učenika, cjeloživotno profesionalno usmjeravanja te razvoj sustava podrške osobama u NEET sustavu 15](#_Toc98916055)

[Aktivna politika zapošljavanja 16](#_Toc98916056)

[Rješavanje zahtjeva o pravima nezaposlenih osoba kroz upravni postupak 17](#_Toc98916057)

[Koordinacija sustava socijalne sigurnosti 18](#_Toc98916058)

[Programiranje, planiranje, koordinacija i evaluacija operativnih programa i projekata 19](#_Toc98916059)

[Planiranje, ugovaranje, koordinacija pripreme i provedbe projekta, te osiguranje učinkovitosti, praćenje i evaluacija provedbe projekata 19](#_Toc98916060)

[Učinkovito upravljanje ljudskim resursima 20](#_Toc98916061)

[Razvoj i obrazovanje radnika te jačanje institucionalnih kapaciteta Zavoda 21](#_Toc98916062)

[Djelotvorno upravljanje financijskim resursima 21](#_Toc98916064)

[Provedba postupaka javne nabave 23](#_Toc98916067)

[Upravljanje imovinom HZZ-a 24](#_Toc98916068)

[Učinkovita naplata potraživanja 24](#_Toc98916069)

[Razvoj i praćenje sustava upravljanja rizicima i sustava unutarnjih kontrola 24](#_Toc98916070)

[Provedba unutarnje revizije 25](#_Toc98916071)

[Prikupljanje, obrada i diseminacija podataka iz evidencija Zavoda te drugih institucija na tržištu rada 25](#_Toc98916072)

[Priprema, izrada i uređivanje publikacija Zavoda 26](#_Toc98916073)

[Jačanje vidljivosti uloge i usluga Zavoda 26](#_Toc98916074)

[Unaprjeđenje i proširenje uloge Zavoda u međunarodnim odnosima 26](#_Toc98916075)

[Financiranje i ugovaranje projekata u sklopu ESF 2014. - 2020. i ESF+ 27](#_Toc98916076)

[6. Prikaz prihoda i rashoda 28](#_Toc98916077)

[7. Osnovni pokazatelji u brojkama 29](#_Toc98916078)

1. Uvod

Hrvatski zavod za zapošljavanje javna je ustanova od osobitog značenja za građane, poslovne subjekte i druge institucije na tržištu rada Republike Hrvatske.

Osnovne zadaće Zavoda definirane su Zakonom o tržištu rada (Narodne novine, 118/2018., 32/2020.), a organizacijsko ustrojstvo Statutom Hrvatskoga zavoda za zapošljavanje. Nadzor nad zakonitošću rada i općih akata Zavoda obavlja Ministarstvo rada, mirovinskoga sustava, obitelji i socijalne politike.

Zakon o tržištu rada, osim uloge Hrvatskoga zavoda za zapošljavanje, regulira sljedeća područja rada Zavoda: evidencija nezaposlenih osoba i ostalih tražitelja zaposlenja, priprema za zapošljavanje i posredovanje pri zapošljavanju, aktivna politika zapošljavanja, prava za vrijeme nezaposlenosti te zapošljavanje na privremenim odnosno povremenim sezonskim poslovima u poljoprivredi. Sukladno Zakonu u Zavodu se obavljaju sljedeći poslovi:

* praćenje, analiziranje i istraživanje gospodarskih, socijalnih i drugih kretanja, zaposlenosti, zapošljavanja i nezaposlenosti te njihovih međusobnih utjecaja na temelju čega se predlažu mjere za unapređenje zapošljavanja,
* vođenje evidencija i izdavanje potvrda o nezaposlenima i drugim osobama, posredovanje pri zapošljavanju između poslodavaca i osoba koje traže zaposlenje, praćenje potreba za radnicima, njihovom zapošljavanju te u tom smislu surađuje se s poslodavcima u Republici Hrvatskoj i drugim državama članicama Europske unije, Europskog gospodarskog prostora i Švicarske Konfederacije,
* samostalno ili u suradnji sa socijalnim partnerima, obrazovnim ustanovama i drugim pravnim osobama organiziranje i provođenje programa profesionalnog usmjeravanja, obrazovanja te drugih oblika aktivne politike zapošljavanja,
* suradnja s obrazovnim ustanovama radi usklađivanja obrazovnih programa s potrebama za radnicima i provođenja profesionalnog usmjeravanja,
* praćenje provedbe programa obrazovanja koje organizira odnosno troškove snosi Zavod, radi vrednovanja stečenih kompetencija polaznika i učinkovitosti programa s obzirom na zapošljivost,
* provedba međunarodnih ugovora o zapošljavanju i pravima za vrijeme nezaposlenosti,
* obavljanje poslova zapošljavanja hrvatskih državljana u inozemstvu i ostvarivanja njihovih prava,
* rješavanje o pravima nezaposlenih osoba i isplata naknada na temelju donesenih rješenja,
* podnošenje jednom godišnje Vladi Republike Hrvatske i Gospodarsko-socijalnom vijeću izvješća o radu Zavoda i to do 30. travnja za proteklu godinu, te
* drugi poslovi utvrđeni ovim i drugim posebnim zakonima, Statutom i aktima Zavoda.

*Korisnici usluga Zavoda* *su*: nezaposleni – osobe prijavljene Zavodu koje aktivno traže posao, raspoložive su za rad i ne zarađuju više od prosječnog iznosa novčane naknade te koriste prava što proizlaze iz statusa nezaposlenosti; poslodavci – trgovačka društva, obrtnici, poduzetnici, zadruge i drugo; tražitelji zaposlenja – osobe prijavljene Zavodu koje traže posao, ali nisu korisnici prava na temelju nezaposlenosti; učenici, studenti i ostali – Zavod je otvoren svima kojima su potrebne informacije o zapošljavanju i tržištu rada.

Provedba aktivnosti Zavoda temelji se na strateškim dokumentima relevantnim za područje tržišta rada:

* Program Vlade RH za razdoblje 2021. - 2024.
* Provedbeni program Ministarstva rada, mirovinskoga sustava, obitelji i socijalne politike za razdoblje 2021. - 2024.
* Nacionalni plan oporavka i otpornosti 2021. - 2026.
* Operativni program Učinkoviti ljudski potencijali 2014. - 2020.;
* Preporuke Vijeća EU o integriranju dugotrajno nezaposlenih osoba na tržište rada.

Unutar strateškog dokumenta Zavoda "Strategija poslovanja Hrvatskog zavoda za zapošljavanje 2019.-2022." definirani su misija, vizija te strateški ciljevi.

*Misija* - „Učinkovito posredovanje na tržištu rada s ciljem osiguranja potrebne radne snage, postizanja pune zaposlenosti te ostvarivanja prava za vrijeme nezaposlenosti, uz promicanje partnerskih odnosa s dionicima na tržištu rada.“

*Vizija* - „Vodeći dionik u razvoju hrvatskog tržišta rada, posebice u području posredovanja pri zapošljavanju kako bi se postigla bolja usklađenost ponude i potražnje u cilju ostvarivanja pune zaposlenosti.“

*Strateški ciljevi* – obuhvaćaju sljedeća strateška područja: „Razvoj odnosa s korisnicima“, „Razvoj poslovnih procesa i organizacije“, „Razvoj ljudskih potencijala i tehnologije“, „Učinkovito upravljanje materijalnim resursima“.

Strategija Zavoda 2019. – 2022.



1. Organizacija, upravljanje i zaposlenici

Sukladno Statutu Hrvatskoga zavoda za zapošljavanje djelatnosti Zavoda obavljaju se kroz:

* Središnji ured,
* 4 područne službe,
* 18 područnih ureda i
* 99 ispostava,

što omogućuje dostupnost usluga na cijelom prostoru Republike Hrvatske.

U Zavodu su organizirane sljedeće ustrojstvene jedinice:

* Ured ravnatelja,
* Sektor za tržište rada i politike zapošljavanja,
* Sektor za financijsko upravljanje,
* Sektor za pravne poslove,
* Sektor za analitiku i informatiku,
* Samostalni odjeli.

Prava, obveze i odgovornosti Zavoda definirane su Zakonom o tržištu rada, a nadzor nad zakonitošću rada i općih akata Zavoda obavlja Ministarstvo rada, mirovinskoga sustava, obitelji i socijalne politike.

Zavodom upravlja Upravno vijeće koje se sastoji od sedam članova, a koje imenuje Vlada Republike Hrvatske, i to dva člana na prijedlog ministra nadležnog za rad, tri člana na prijedlog Gospodarsko-socijalnog vijeća sukladno zastupljenosti Vlade i socijalnih partnera (predstavnik udruga poslodavaca više razine i predstavnik udruga sindikata više razine) u Gospodarsko-socijalnom vijeću, jednog člana predstavnika radnika Zavoda i jednog člana na prijedlog udruga nezaposlenih. Voditelj Zavoda je ravnatelj, koji predstavlja i zastupa Zavod i odgovoran je za zakonitost rada Zavoda, a imenuje ga Vlada Republike Hrvatske. Ravnatelj Zavoda ima zamjenika i pomoćnike. Djelokrug, ovlaštenja i odgovornosti Upravnog vijeća, ravnatelja, zamjenika i pomoćnika ravnatelja utvrđeni su Statutom Zavoda.

U Hrvatskome zavodu za zapošljavanje dana 31. prosinca 2021. godine bilo je zaposleno 1.598 radnika, a od toga 1.273 (79,7%) žene i 325 (20,3%) muškaraca.

Što se tiče obrazovne strukture zaposlenih, diplomu sveučilišnog specijalista ili doktora znanosti ima 15 (0,9%) radnika, završeni fakultet ili akademiju ima 1.236 (77,3%) radnika, prvi stupanj fakulteta, stručni studij ili višu školu ima 103 (6,4%) radnika, srednju školu za zanimanja u trajanju od 4 godine ili gimnaziju ima 231 (14,4%) radnik, srednju školu za zanimanja do 3 godine ili školu za KV ili VKV radnike ima 5 (0,3%) radnika, a 9 (0,6%) radnika je bez škole, s nezavršenom ili sa završenom osnovnom školom. Radnici sa završenim visokoškolskim obrazovanjem čine apsolutnu većinu zaposlenih u Zavodu (84,7%).

Od ukupnoga broja radnika, 1.282 ili 80,2% zaposleno je u područnim službama i uredima, a 316 ili 19,8% u Središnjem uredu. Najveći broj radnika imaju područne službe Zagreb (203), Split (140), Osijek (116) i Rijeka (79), tako da je 33,7% od ukupnoga broja radnika Zavoda zaposleno u navedenim službama.

**ORGANIZACIJSKA STRUKTURA ZAVODA**

1. Ključne mjere i aktivnosti Zavoda

Tijekom 2021. godine posebna pozornost u radu Zavoda posvećena je provedbi planiranih aktivnosti koje doprinose realizaciji četiri ključne mjere sadržane u Provedbenom programu Ministarstva rada, mirovinskoga sustava, obitelji i socijalne politike za razdoblje 2021. – 2024., koje izravno doprinose ostvarenju CILJA 1.1. OČUVANJE RADNIH MJESTA I SOCIJALNA SIGURNOST iz Programa Vlade Republike Hrvatske 2021. – 2024. Te su mjere:

1. Podrška poslodavcima u pronalasku odgovarajuće radne snage i povećanje dostupnosti usluga za korisnike HZZ-a,
2. Mjere aktivne politike zapošljavanja,
3. Potpore za očuvanje radnih mjesta u djelatnostima pogođenim koronavirusom (COVID-19) i
4. Jačanje kapaciteta HZZ-a (eHZZ).

Planirane ključne točke ostvarenja mjera i povezane aktivnosti ostvarene su, a samo pojedine aktivnosti nisu ostvarile planirani učinak zbog situacije s koronavirusom u smislu specifičnosti poslovnog procesa i kanala pružanja usluga korisnicima (pružanje usluga licem u lice), kao i preraspodjele savjetnika na druge prioritetnije poslove.

1. ***Podrška poslodavcima u pronalasku odgovarajuće radne snage i povećanje dostupnosti usluga za korisnike HZZ-a***

Za ostvarenje ove mjere u 2021. godini poduzete su i provedene sljedeće aktivnosti:

**Uvođenje sustava kompetencija u proces posredovanja**

Radi uspostave digitaliziranog sustava posredovanja temeljenog na kompetencijama potrebno je prilagoditi klasifikacije koje će umjesto povezivanja zanimanja raditi na povezivanju kompetencija s jedne strane nezaposlenih osoba i s druge strane radnih mjesta. Prva aktivnost u prilagodbi sustava je mapiranje NKZ 98 na ESCO sustav što je i učinjeno tijekom 2021. godine. Projekt mapiranja financiran je kroz projekt „Mapping the ESCO: Croatia“ unutar EASI programa. Tijekom 2021. godine na ovu aktivnost utrošene su 178.764 kune proračunskih sredstava, dok će se daljnje aktivnosti uvođenja ESCO klasifikacija i uspostava digitaliziranog sustava posredovanja financirati kroz Nacionalni plan oporavka i otpornosti (NPOO).

**Uspostava modela sustavnog mjerenja kvalitete pružene usluge**

Tijekom 2021. godine Zavod je provodio projekt uspostavljanja sustava mjerenja kvalitete prema korisnicima. Proveden je pilot projekt na dva poslovna procesa u dva područna ureda na temelju čega će se nastaviti sa standardizacijom ostalih procesa unutar Zavoda. Također, pripremljene su i provedene ankete ispitivanja zadovoljstva korisnika i zaposlenika, izrađena su dva standarda aktivnosti u radu s korisnicima, definirani su indikatori te je započelo praćenje postavljenih standarda i praćenje indikatora. Dodatno, izrađena je metodologija uvođenja sustava upravljanja kvalitete u poslovne procese Zavoda. Utrošena sredstva za ovu namjenu iznosila su 107.100 kuna.

**Pružanje usluga profesionalnog usmjeravanja nezaposlenim osobama, ostalim tražiteljima zaposlenja te poslodavcima**

Jedna od ključnih točaka ostvarenja mjere je pružanje usluga profesionalnog usmjeravanja nezaposlenim osobama, ostalim tražiteljima zaposlenja te poslodavcima. Tijekom 2021. godine u područnim službama/uredima Zavoda i Centrima za informiranje i savjetovanje o karijeri (CISOK) pruženo je ukupno 16.359 usluga individualnog i grupnog profesionalnog usmjeravanja prema nezaposlenim osobama, ostalim tražiteljima zaposlenja te poslodavcima. Iznos utrošenih proračunskih sredstava je 573.272 kune. Iako je mjera provedena, ključna točka ostvarenja nije postignuta. Smanjeni broj ostvarenih u odnosu na broj planiranih usluga pruženih licem u lice proizlazi iz ograničenja provedbe zbog okolnosti uzrokovanih koronavirusom, kao i preraspodjele savjetnika za profesionalno usmjeravanje na druge prioritetnije poslove.

1. ***Mjere aktivne politike zapošljavanja***

Redovite mjere aktivne politike zapošljavanja provodile su se u 2021. godini unatoč činjenici da je istodobno značajan dio aktivnosti kao i financijskih sredstava bio i dalje usmjeren na provedbu potpora za očuvanje odnosno zadržavanje radnih mjesta.

Tako je, u programe aktivne politike zapošljavanja iz nadležnosti Zavoda tijekom 2021. godine novouključena 31.401 osoba.

Novouključene osobe obuhvaćene su sljedećim mjerama: potpore za samozapošljavanje 6.332 osobe, potpore za zapošljavanje 5.698 osoba, stalni sezonac 4.366 osoba, potpore za prvo zapošljavanje/pripravništvo 3.636 osoba, obrazovanje nezaposlenih i ostalih tražitelja zaposlenja 3.599 osoba, javni radovi 3.184 osobe, potpore za usavršavanje 2.058 osoba, očuvanje radnih mjesta u sektorima tekstila, odjeće, obuće, kože i drva 1.955 osoba, osposobljavanje na radnom mjestu 564 osobe te stručno osposobljavanje za rad bez zasnivanja radnog odnosa 9 osoba.

Za navedene mjere ukupno je isplaćeno 1.129.344.987 kuna.

1. ***Potpore za očuvanje radnih mjesta u djelatnostima pogođenim koronavirusom COVID-19***

Provedba potpora za očuvanje radnih mjesta u djelatnostima kojima je poslovanje otežano ili onemogućeno zbog pandemije bolesti COVID-19 nastavljena je i 2021. godine. Do kraja lipnja provodile su se Potpore za očuvanje radnih mjesta, Potpore za očuvanje radnih mjesta u zaštitnim radionicama, integrativnim radionicama i radnim jedinicama za zapošljavanje osoba s invaliditetom te Potpore za skraćivanje radnog vremena. Od srpnja 2021. godine počinje provedba Programa zadržavanja radnih mjesta u djelatnostima kojima je zbog posebnih okolnosti narušena gospodarska aktivnost.

Potporama za očuvanje radnih mjesta odnosno Programom zadržavanja radnih mjesta obuhvaćeni su i poslodavci s područja pogođenih potresom, kojima su zbog objektivnih razloga poslovno-proizvodni procesi bitno smanjeni ili onemogućeni.

Za razdoblje od siječnja do prosinca 2021. godine za potpore su ukupno isplaćene 4.825.397.332 kune, na ime 64.774 poslodavca kod kojih su ukupno obuhvaćena 286.593 radnika.

1. ***Jačanje kapaciteta HZZ-a (eHZZ)***

**Nova aplikativna rješenja i nove online usluge**

Dva ključna pokazatelja provedbe mjere odnose se na uvođenje novih aplikativnih rješenja i novih korisničkih (on-line) usluga.

U sustavu HZZ-a, u 2021. godini puštene su u rad dvije nove aplikacije, tri nove i nadogradnja jedne digitalne usluge. Nove aplikacije razvijene su kako bi se unutar Zavoda informatički popratili poslovni procesi vezani uz novi Zakon o strancima odnosno:

1. provođenje testa tržišta rada
2. izdavanje mišljenja o radnim dozvolama.

Novorazvijene te nadogradnja postojeće digitalne usluge HZZ-a prema građanima i poslodavcima odnose se na:

1. Podnošenje zahtjeva za mjere aktivne politike zapošljavanja
2. Podnošenje zahtjeva za provođenje testa tržišta rada
3. Podnošenje zahtjeva za izdavanje radnih dozvola
4. Nadogradnja usluge za podnošenje zahtjeva za mjere očuvanja radnih mjesta (ORM).

Razvoj paketa aplikacija i digitalnih usluga veznih uz test tržišta rada i izdavanje radnih dozvola, omogućio je rad sukladno novom Zakonu o strancima kojim se definira izrada radnih dozvola, ali i kompletno digitalizirao poslovni proces, kako bi se isti od zaprimanja zahtjeva do izdavanja mišljena obavljao što brže, jednostavnije i praktički bez papira.

Razvoj sustava za *online* podnošenje zahtjeva za mjere aktivne politike zapošljavanja digitalizirao se, čime se pojednostavio i ubrzao postupak podnošenja zahtjeva za mjere aktivne politike zapošljavanja. Sukladno potrebama provedbenih uputa definiranih za mjere ORM-a odrađena je nadogradnja i prilagodba postojeće digitalne usluge za zaprimanje zahtjeva. Na razvoj novih aplikativnih rješenja i razvoj on line usluga koje su puštene u produkciju tijekom 2021. godine utrošeno je 507.000 kuna.

**Automatska razmjena podataka za drugim institucijama**

Osim navedenoga ostvarena su i tri nova povezivanja s drugim institucijama u svrhu dijeljenja potrebnih podataka. Razmjena podataka s Poreznom upravom o stanju poreznog duga razvijena je ponajviše kao alat u poslovnom procesu davanja mišljena o radnim dozvolama. Razmjena se koristit i u poslovnom procesu aktivne politike zapošljavanja u kojem je nepostojanje poreznog duga jedan od preduvjeta za pozitivno rješavanje zahtjeva. Radi se o asinkronom web servisu u kojem HZZ šalje OIB pravne osobe za koju želi dobiti status poreznog duga. Porezna uprava kao odgovor šalje PDF dokument o statusu duga i uz to digitalno čitljive podatke o poreznom dugu prema načinu nastanka.

Razmjena podataka sa Središnjim državnim uredom za razvoj digitalnog društva (SDURDD) o statusu nezaposlene i dugotrajno nezaposlene osobe razvijena je za potrebe projekta „Informatizacija procesa i uspostava cjelovite elektroničke usluge upisa u odgojne i obrazovne ustanove“. U ovoj razmjeni HZZ je pružatelj podataka drugoj instituciji. Na temelju OIB-a osobe HZZ šalje informaciju ima li osoba status nezaposlene osobe, kada je osoba stekla taj status i druge podatke skladno dogovorenim protokolima. Spomenute razmjene razvijene su kroz program godišnjeg adaptivnog održavanja HZZ-a koji se provodi prema ugovoru uz pomoć vanjskog partnera. Procijenjena vrijednost je oko 100.000 kuna.

Sukladno Zakonu o strancima, u čijem procesu sudjeluju MUP i HZZ, izrađeno je povezivanje i razmjena podatka između dviju institucija kako bi se popratio cijeli proces definiran u samom zakonu. HZZ digitalnom uslugom prikuplja zahtjeve korisnika i šalje zaprimljene podatke prema MUP-u. Unutar poslovnog procesa Zavod izrađuje i mišljenje o radnim dozvolama koje se također prosljeđuje MUP-u koji na osnovu prikupljenih podataka te dodatne kontrole podataka i obrade izrađuje rješenje. Na kraju poslovnog procesa MUP vraća podatke Zavodu kako bi se svi podaci i dokumenti pohranili u sami zahtjev.

1. Aktivnosti Zavoda u vrijeme pandemije bolesti COVID-19

Unatoč nastavku pandemije bolesti COVID-19 i provedbe mjera za zaustavljanje širenja bolesti, kretanja na tržištu rada u 2021. godini bila su značajno povoljnija u odnosu na prethodnu godinu. Tijekom proljetnih i ljetnih mjeseci povoljnija epidemiološka situacija te ublažavanje mjera ograničavanja kretanja i poslovanja gospodarskih subjekata rezultiralo je povećanim zapošljavanjem, pa je u kretanju nezaposlenosti ostvarena uobičajena sezonska oscilacija koja se ogleda u smanjivanju broja nezaposlenih od veljače do rujna te ponovnim porastom u jesenskim i zimskim mjesecima. Uspoređujući s 2020. godinom već je u prvom polugodištu 2021. zaustavljen međugodišnji rast, dok je u drugom polugodištu ostvaren i značajan pad broja nezaposlenih, pa je na prosječnoj godišnjoj razini zabilježen pad registrirane nezaposlenosti od 150.824 osobe u 2020. na 136.816 osoba u 2021. godini, tj. za 9,3%.

# Potpore za očuvanje radnih mjesta/Program zadržavanja radnih mjesta

S obzirom na ograničavanje odnosno nemogućnost obavljanja aktivnosti pojedinih gospodarskih subjekata kako zbog pandemije COVID-19 tako i zbog potresa koji je krajem 2020. godine pogodio Sisačko-moslavačku županiju, Zavod je nastavio provoditi potpore očuvanja radnih mjesta sve do lipnja 2021. godine. Nadalje, od srpnja 2021. prelazi se na provedbu Programa zadržavanja radnih mjesta u djelatnostima smanjene gospodarske aktivnosti, a tijekom cijele godine aktivne su bile i Potpore za skraćivanje radnog vremena te Potpore za očuvanje radnih mjesta u zaštitnim radionicama, integrativnim radionicama i radnim jedinicama za zapošljavanje osoba s invaliditetom čija je djelatnost pogođena koronavirusom (COVID-19).

|  |
| --- |
| **Pokazatelji provedbe od siječnja do prosinca 2021.** |
| Broj zaprimljenih zahtjeva | 156.482 |
| Broj poslodavaca | 64.774 |
| Broj obuhvaćenih radnika | 286.593 |
| Isplaćena sredstva | 4.825.397.332 kn |

Poslodavci su Zavodu podnosili zahtjeve za dodjeljivanjem potpora za radnike prema kriterijima definiranima u provedbenim uputama za pojedine mjere i mjesece, tako da je isti poslodavac zahtjev mogao podnijeti u više navrata. Za 2021. godinu ukupno su zaprimljena 156.482 zahtjeva poslodavaca.

Potpore za očuvanje/zadržavanje radnih mjesta isplaćene su na ime 64.774 poslodavca kod kojih su ukupno obuhvaćena 286.593 radnika. Za provedbu svih potpora (uključujući i refundacije fiksnih troškova poduzetnicima koje je Zavod plaćao na temelju zahtjeva obrađenih od strane Porezne uprave) u 2021. godini ukupno je isplaćeno 4.825.397.332 kune.

Najveći obuhvat potpora odnosi se na provedbu od ožujka do svibnja 2021. godine, kada je isplaćeno 39,7 % ukupnoga iznosa isplaćenih svih potpora za 2021. godinu.

Gledano na regionalnoj razini, najveći udio u isplatama potpora za očuvanje odnosno zadržavanje radnih mjesta tijekom 2021. godine odnosi se na poslodavce s područja Grada Zagreba i Zagrebačke županije (koje pokriva Područna služba HZZ-a Zagreb) i to 28,2 % od ukupnih isplata. Zatim slijede područja odnosno županije u kojima je intenzivnije zastupljena djelatnost pružanja smještaja, pripreme i usluživanja hrane, a ponajprije Splitsko-dalmatinska županija s udjelom u isplaćenim potporama od 14,9 %, zatim Istarska županija s 10,5 %, Primorsko-goranska županija s 8,8 %, Dubrovačko-neretvanska županija sa 7,8 % i Zadarska županija s 4,0 %.

S obzirom na područja djelatnosti poslodavaca koji su koristili potpore za očuvanje radnih mjesta u 2021. godini, najveći obuhvat isplata je u djelatnostima pružanja smještaja, pripreme i usluživanja hrane (40,7 %), a slijede prijevoz i skladištenje (12,3 %), prerađivačka industrija (10,8 %), trgovina na veliko i na malo; popravak motornih vozila i motocikala (8,1 %), administrativne i pomoćne uslužne djelatnosti (6,8 %), građevinarstvo (4,6 %), stručne, znanstvene i tehničke djelatnosti (4 %), ostale uslužne djelatnosti (3,9 %), umjetnost, zabava i rekreacija (3,1 %) i dr.

# Priprema i provedba projekta

S obzirom na aktualno stanje u gospodarstvu, Zavod je predložio projekt za provedbu aktivnosti usmjerenih na očuvanje radnih mjesta u djelatnostima/sektorima kojima je zbog posebnih okolnosti uvjetovanih koronavirusom (COVID -19) narušena gospodarska aktivnost kako bi se zadržalo radnike u zaposlenosti, odnosno spriječio njihov odlazak u nezaposlenost.

Ugovor o izravnoj dodjeli bespovratnih sredstava „Potpore za očuvanje radnih mjesta u djelatnostima pogođenim Covid-19“ potpisan je 21. svibnja 2021. godine u okviru Prioritetne osi 1 „Visoka zapošljivost i mobilnost radne snage“ Operativnog programa „Učinkoviti ljudski potencijali 2014-2020“. Ukupna vrijednost projekta je iznosila 836.000.000,00 kuna, od čega udio EU (ESF) sredstava u financiranju projekta iznosi 710.600.000,00 kuna (85%). Opći cilj operacije je očuvanje radnih mjesta kod poslodavaca čije je poslovanje ugroženo zbog situacije vezane uz COVID-19. Specifični cilj operacije je osigurati ostanak u zaposlenosti radnika kojima prijeti gubitak radnog mjesta dodjelom potpora poslodavcima pogođenim posljedicama pandemije koronavirusa.

Posredničkom tijelu razine 2 prvi i jedini Zahtjev za nadoknadom sredstava poslan je 31. svibnja 2021. godine, a odobren je 30. lipnja 2021. godine. Ovim ZNS-om potraživano je ukupno 886.617.250,00 kuna te odobreno 835.946.100,00 kuna, što je 99,99% od ukupne vrijednosti projekta.

# Aktivnosti u radu s korisnicima usluga

S obzirom na aktualne epidemiološke prilike, način rada s korisnicima usluga tijekom godine prilagođavan je epidemiološkim mjerama te su korišteni različiti alati podrške korisnicima.

To je posebno imalo utjecaja u radu s nezaposlenim osobama, radu s poslodavcima te u profesionalnom usmjeravanju vezano uz usmjeravanje učenika sa zdravstvenim smetnjama, jer je u značajnoj mjeri onemogućen grupni rad.

Osim osobnog kontakta korišteni su drugi alati kako bi nezaposlenim osobama omogućili ostvarivanje prava pri Zavodu. To se odnosilo na prijavu u evidenciju nezaposlenih i podnošenje zahtjeva za novčanu naknadu. Omogućeno je i savjetovanje na daljinu putem upitnika, telefonskog savjetovanja, a sve s ciljem da se prikupe podaci o nezaposlenoj osobi kako bi se u izmijenjenim okolnostima mogao definirati plan traženja posla. Kada su to epidemiološke prilike dozvoljavale, dogovarani su termini za kraća savjetovanja kako bi se zaključio profesionalni plan koji je temelj za daljnje upućivanje nezaposlenih osoba prema poslodavcima i slobodnim radnim mjestima.

Individualne i grupne aktivnosti informiranja i savjetovanja o karijeri također su uglavnom pružane putem telefona, e-maila ili online aplikacija (npr. Microsoft Teams, Zoom). U izravnom kontaktu s klijentima provodila se primarno psihologijska procjena kompetencija te liječnički pregled specijalista medicine rada u svrhu procjene radnih i općih sposobnosti te selekcija za zapošljavanje odnosno obrazovanje, uz poštivanje preporučenih epidemioloških mjera. Korisnike se upućivalo na samostalno informiranje putem dostupnih web portala CISOK i e-Usmjeravanje koji nude ažurne informacije potrebne za izbor zanimanja, škole i studija, informacije o slobodnim radnim mjestima, vještinama potrebnim za traženje posla te različite e-alate za samoprocjenu vlastitih interesa i kompetencija.

S druge strane komunikacija prema poslodavcima uglavnom se odvijala digitalnim kanalima za što su unaprijeđene stare i razvijene nove digitalne usluge za kontinuiranu i stalnu upotrebu. Prijava potrebe za radnicima u potpunosti se zaprima digitalno.

Osim za posredovanje, digitalnim kanalima zaprimani su i zahtjevi za potpore za očuvanje radnih mjesta kao i zahtjevi za mjere aktivne politike zapošljavanja. Od početka 2021. u produkciji su digitalni alati za provedbu testa tržišta rada, zaprimanja zahtjeva za dozvolu za boravak i rad stranih radnika (zajednička platforma HZZ i MUP) te zahtjeva za davanje mišljenja HZZ-a na zahtjev za dozvolu za boravak i rad stranih radnika. Digitalni kanali zaprimanja zahtjeva omogućili su stvaranja e-dosjea te raspoređivanje predmeta prema savjetnicima sukladno njihovoj opterećenosti, a s ciljem što bržeg rješavanja zahtjeva bez obzira gdje se on u sustavu zaprimio. Na taj način smo omogućili i brže rješavanje zahtjeva ali i bolje upravljanje ljudskim potencijalima te veću efikasnost Zavoda u cjelini.

# Organizacija rada i preraspodjela radnika

Do rujna 2021. godine, zbog nastavka epidemije bolesti COVID 19, u Zavodu se i dalje organizirao rad u dvije smjene. Na taj način je smanjen kontakt između radnika, a u isto vrijeme je osigurana fizička prisutnost dovoljnog broja radnika kako bi se mogla pružiti adekvatna usluga svim korisnicima. Također, radnicima je odobravan rad od kuće u slučaju određivanja mjere samoizolacije ili bolesti COVID-19 ili radnicima kojima je mjera samoizolacije određena zbog toga što su bili izloženi riziku zaražavanja kao i zaraženim radnicima koji su u izolaciji a koji su imali blaži oblik bolesti i radnicima - roditeljima djeteta koji je učenik nižih razreda osnovne škole i/ili polaznik ustanove ranog i predškolskog odgoja i obrazovanja, a kojem je određena mjera samoizolacije. Zbog povoljnije epidemiološke situacije i dostupnosti cjepiva protiv bolesti COVID-19, u rujnu 2021. godine ukinuta je odluka o radu u dvije smjene i radu od kuće. Na snazi je i dalje ostala odluka o obvezi nošenja zaštitnih ili medicinskih maski te gdje je god to bilo moguće poslovnu komunikaciju je bilo potrebno obavljati elektroničkim putem ili telefonski te izbjegavati druženja i okupljanja.

U studenom 2021. godine Stožer civilne zaštite Republike Hrvatske je donio Odluku o uvođenju posebne sigurnosne mjere obveznog testiranja dužnosnika, državnih službenika i namještenika, službenika i namještenika u javnim službama, službenika i namještenika u lokalnoj i područnoj (regionalnoj) samoupravi te zaposlenika trgovačkih društava i ustanova. Zavod je, u skladu s navedenom odlukom Stožera civilne zaštite Republike Hrvatske, donio Uputu o uvođenju sigurnosne mjere obveznog testiranja zaposlenika. Navedenom uputom je Zavod uveo posebnu sigurnosnu mjeru obaveznog testiranja zaposlenika za one zaposlenike koji nisu ispunjavali uvjet cijepljenja ili preboljenja bolesti COVID-19. Obveza predočenja EU digitalne COVID potvrde ili drugog odgovarajućeg dokaza o cijepljenju, preboljenju odnosno testiranju vrijedila je i za sve stranke koje su dolazile u prostorije Zavoda.

U cilju redovitog i pravovremenog izvršavanja svih poslovnih procesa, pogotovo rješavanja zahtjeva za dodjelama potpora za očuvanje radnih mjesta u 2021. godini se nastavio prekovremeni rad radnika Zavoda. Organizacija prekovremenog rada u potpunosti je bila usklađena s odredbama Zakona o radu vodeći računa o ograničenju prekovremenih sati na godišnjoj razini i poštivanju odredbi o dnevnom i tjednom odmoru radnika.

# Zaprimanje upita kroz Kontakt centar

U svrhu bržeg i efikasnijeg pružanja informacija svim korisnicima pokrenut je u veljači 2021. godine Kontakt centar HZZ-a temeljen na novim tehničkim rješenjima, kao trajna usluga našim korisnicima. Nova platforma omogućila je smanjivanje vremena potrebnog za dobivanje traženih informacija, istovremeno usluživanje većeg broja korisnika, kao i rješavanje većine korisničkih upita tijekom prvog kontakta.

U Kontakt centru pružaju se informacije iz područja mjera aktivne politike zapošljavanja, potpora za očuvanje radnih mjesta, posredovanja pri zapošljavanju, prava za vrijeme nezaposlenosti te općenite informacije vodeći računa o zaštiti osobnih podataka.

Tijekom 2021. godine zabilježeno je sveukupno 149.005 poziva na koje je odgovaralo 169 savjetnika iz 9 područnih službi i ureda. S obzirom na interes korisnika najveći postotak upita odnosi se na područje mjera aktivne politike zapošljavanja i očuvanja/zadržavanja radnih mjesta (63,4%), zatim posredovanja i općih informacija (27,4%) i prava za vrijeme nezaposlenosti (9,2%).

# Zaprimanje upita kroz ticketing sustav i e-mail

u ticketing aplikaciju u koju se evidentiraju upiti zaprimljeni putem kontakt obrazaca na stranicama [www.hzz.hr](http://www.hzz.hr), [www.mjere.hr](http://www.mjere.hr) te <https://mjera-zrm.hzz.hr>, na temu potpora za očuvanje/zadržavanje radnih mjesta u djelatnostima pogođenima koronavirusom tijekom 2021. godine zaprimljeno je 15.710 upita, kao i 6.202 upita koji su se većinom odnosili na mjere aktivne politike zapošljavanja te općenita pitanja vezana uz Hrvatski zavod za zapošljavanje te prijavu u evidenciju.

Putem e-mail adresa hzz@hzz.hr, ravnatelj@hzz.hr, info@hzz.hr te prituzbe.pohvale.prijedlozi@hzz.hr tijekom 2021. godine na temu potpora za očuvanje radnih mjesta u djelatnostima pogođenima koronavirusom pristiglo je gotovo 10.500 upita.

Zaprimljeni upiti većinom su se odnosili na uvjete za dodjelu potpora, status zahtjeva, pritužbe na negativnu ocjenu zahtjeva, upite o isplati doprinosa za MO II stup te općenite upite.

1. Redovne aktivnosti Zavoda

Redovnim aktivnostima Zavoda, koje obuhvaćaju kontinuiranu podršku poslodavcima pri zapošljavanju radnika, usluge posredovanja pri zapošljavanju i profesionalnog usmjeravanja nezaposlenih osoba i ostalih tražitelja zaposlenja, provedbu mjera aktivne politike zapošljavanja, osiguravanje prava tijekom nezaposlenosti, učinkovito upravljanje ljudskim i financijskim resursima te ostale prateće aktivnosti, doprinosi se ostvarenju CILJA 4.1. UČINKOVITA, TRANSPARENTNA I OTPORNA DRŽAVA IZ PROGRAMA VLADE RH 2021. - 2024.

***Podrška poslodavcima u zapošljavanju radnika***

Tijekom 2021. godine 28.177 poslodavaca iskazalo je potrebu za zapošljavanjem te je surađivalo sa Zavodom prilikom popunjavanju slobodnih radnih mjesta. U Zavodu je zaprimljeno ukupno 235.219 prijava slobodnih radnih mjesta od strane poslodavaca. Kako je propisano Pravilnikom o izmjenama i dopunama Pravilnika o evidencijama Hrvatskoga zavoda za zapošljavanje prijava potrebe za radnikom (Obrazac PR) Zavodu se dostavlja elektronički, putem portala Burza rada, te je navedenim načinom zaprimljeno 219.614 prijava slobodnih radnih mjesta (93,4 % od ukupnoga broja).

S primjenom Zakona o strancima u radu s poslodavcima od 1. siječnja 2021. provode se dva nova poslovna procesa - Test tržišta rada i Davanje mišljenja na zahtjev za boravak i rad stranih radnika. Tako je tijekom 2021. godine 2.518 poslodavaca zatražilo provedbu testa tržišta rada za 28.838 radnika u 488 različitih zanimanjima. Nakon provedenog testa tržišta rada poslodavci su dobili pozitivnu obavijest za mogućnost zapošljavanja 22.872 strana radnika, no poslodavci su podnijeli zahtjev za dozvolu za boravak i rad za samo 8.754 radnika.

U istom razdoblju zaprimljeno je i obrađeno 66.917 zahtjeva za mišljenja na zahtjev za boravak i rad stranih radnika, od čega 8.754 radnika na temelju prethodno provedenog testa tržišta rada, a ostali zahtjevi su se odnosili na zanimanja za koje je Upravno vijeće Zavoda donijelo odluku da nije potrebno provoditi TTR jer je riječ o zanimanjima kojih trajno nedostaje na hrvatskom tržištu rada. Navedene zahtjeve podnijelo je 9.055 poslodavaca za 408 različitih zanimanja.

U 2021. godini Zavod je zaprimio 48 obavijesti poslodavaca o kolektivnom višku radnika kojima su sveukupno obuhvaćena 2.172 radnika.

***Pružanje pomoći nezaposlenim osobama i ostalim tražiteljima zaposlenja u aktivnom traženju posla***

U 2021. godini komunikacija savjetnika za zapošljavanje s nezaposlenim osobama dijelom se odvijala telefonskim i elektronskim putem, a kada su epidemiološke prilike dozvoljavale, dogovarani su termini za kraća savjetovanja kako bi se zaključio profesionalni plan koji je temelj za daljnje upućivanje nezaposlenih osoba prema poslodavcima i slobodnim radnim mjestima.

U takvim okolnostima pružena je podrška u definiranju radnog potencijala i plana traženja posla za 136.976 nezaposlenih osoba. U radu s dugotrajno nezaposlenim osobama provodila su se motivacijska savjetovanja i dogovaran plan aktivnosti kroz sporazume za uključivanje na tržište rada (11.660 savjetovanja). Aktivnosti prema mladim osobama obuhvaćale su savjetovanja i informiranja, te je tijekom godine iz evidencije Zavoda zaposleno 62.915 mladih osoba u dobi od 15 do 29 godina, što čini 41,5 % ukupnoga zapošljavanja. Od ukupnog broja zaposlenih mladih, njih 55,3 % zaposleno je u roku od 4 mjeseca od ulaska u nezaposlenost. Uz navedene skupine, posebna pažnja posvećuje se pružanju podrške osobama romske nacionalne manjine. Krajem prosinca 2021. procjenjuje se da su u Zavodu bile evidentirane 3.534 nezaposlene osobe romske nacionalne manjine. U individualne aktivnosti pripreme za zapošljavanje, tj. savjetovanje tijekom godine uključeno je 3.810 osoba, a zaposleno je iz evidencije 738 osoba romske nacionalne manjine.

Tijekom 2021. godine provodile su se aktivnosti pripreme nezaposlenih osoba za zapošljavanje putem digitalnih kanala. Tako je 33.837 posloprimaca bilo aktivno u traženju posla putem on-line platforme Burza rada (kandidiranje na radna mjesta, vođenje dnevnika traženja posla, objava životopisa i sl.).

***Profesionalno usmjeravanje nezaposlenih osoba, učenika, cjeloživotno profesionalno usmjeravanje te razvoj podrške osobama u NEET sustavu***

Aktivnosti profesionalnog usmjeravanja nezaposlenih osoba uključuju različite oblike profesionalnog informiranja i savjetovanja koji mogu biti individualni, grupni te usluge samopomoći (putem različitih alata za samoprocjenu dostupnih na portalima e-Usmjeravanje i CISOK, ostalih web alata, brošura te drugih informativnih materijala Zavoda). 811 nezaposlenih osoba bilo je uključeno u usluge grupnog profesionalnog usmjeravanja kroz provedenih 196 radionica i grupnih informiranja. Osobe kojima je potrebna intenzivnija stručna podrška u planiranju i razvoju karijere uključivale su se u individualne postupke savjetovanja i informiranja koje je činilo ukupno 14.789 usluga.

Nadalje, učenicima osnovnih i srednjih škola kojima su bile potrebne informacije o tržištu rada, zanimanjima i općenito o karijeri pružena je 7.331 usluga individualnog i 416 usluga grupnog profesionalnog usmjeravanja u koje je bilo uključeno 1.865 učenika. Za upis u školsku godinu 2021./2022. izdana su 5.603 stručna mišljenja namijenjena učenicima s teškoćama u razvoju, odnosno učenicima s težim zdravstvenim teškoćama kojima je otežan pristup tržištu rada. U svrhu informiranja učenika o mogućnostima školovanja u srednjim školama na području Republike Hrvatske izrađena je brošura „Kamo nakon osnovne škole?” za pet hrvatskih regija (Dalmatinsku, Primorsku, Sjeverozapadnu, Slavonsku i Središnju).

Svim korisnicima dostupan je i portal e-Usmjeravanje s različitim informacijama i alatima koji mogu pomoći u planiranju profesionalnog razvoja i upravljanju karijerom. Tijekom 2021. godine zabilježeno je 1.512.730 posjeta.

Centri za informiranje i savjetovanje o karijeri (CISOK) trenutno rade u 13 gradova na 14 lokacija, u: Bjelovaru, Dubrovniku, Karlovcu, Koprivnici, Osijeku, Požegi, Slavonskom Brodu, Splitu, Šibeniku, Varaždinu, Vukovaru, Zadru i Zagrebu (na dvije lokacije). Tijekom 2021. godine je novootvoren CISOK centar u Požegi. U 2021. godini CISOK portal za razvoj karijere zabilježio je 133.764 posjeta s višestrukim pregledom i korištenjem dostupnih e-alata. U CISOK centrima je pruženo 3.518 usluga informiranja i savjetovanja o karijeri, od čega: nezaposlenim osobama i tražiteljima zaposlenja 1.374 (39 %), a učenicima osnovnih i srednjih škola 2.144 (69 %). Nadalje, usluge CISOK centara koristilo je 225 osoba koje pripadaju NEET skupini korisnika, pa su CISOK centri prepoznati kao središnja mjesta za dohvat i aktivaciju NEET skupine korisnika. U skladu s tim, Centri od početka 2016. godine potpisuju sporazume o suradnji s partnerima na lokalnoj razini vezano uz proces dohvata i aktivacije NEET skupine korisnika (potpisano je 410 Sporazuma o suradnji s različitim partnerima).

***Zapošljavanje osoba s invaliditetom*** - Tijekom 2021. godine unutar Zavoda kontinuirano se radilo na pripremi za zapošljavanje osoba s invaliditetom kako bi se što uspješnije integrirale na tržište rada. Pored uobičajenih konzultacija i savjetovanja od strane savjetnika za zapošljavanje, dodatno su 323 osobe s invaliditetom uključene u usluge profesionalnog savjetovanja od strane savjetnika specijaliziranih za profesionalnu rehabilitaciju i razvoj karijere. Na uslugu „Rehabilitacijska procjena razine radne sposobnosti, znanja, vještina, radnih navika i profesionalnih interesa“ koju provode centri za profesionalnu rehabilitaciju (Zagreb, Rijeka, Osijek i Split) Zavod je uputio 241 osobu s invaliditetom. U mjere aktivne politike zapošljavanja u 2021. uključeno je ukupno 1.560 osoba s invaliditetom, a iz evidencije Zavoda zaposleno je 2.740 osoba s invaliditetom.

Također, kontinuirano se provodila identifikacija registriranih osoba liječenih od problema ovisnosti radi uključivanja u aktivnosti predviđene Projektom resocijalizacije. Tijekom 2021. godine u sklopu pripreme za zapošljavanje 51 korisnik uključen je u aktivnosti profesionalnog informiranja i savjetovanja u svrhu zapošljavanja i razvoja karijere, za 23 korisnika Projekta resocijalizacije izvršena je medicinsko-psihološka obrada u svrhu procjene psihofizičkih mogućnosti, te u mjere aktivne politike zapošljavanja uključen je 91 liječeni ovisnik.

***Aktivna politika zapošljavanja***

Paket mjera aktivne politike zapošljavanja iz nadležnosti Hrvatskoga zavoda za zapošljavanje za 2021. godinu, prihvaćen od strane Upravnog vijeća Zavoda, u provedbi je od 1. siječnja 2021. godine, a sadrži:

1. *Potpore za zapošljavanje* - državne potpore koje se dodjeljuju s ciljem poticanja zapošljavanja nezaposlenih te su dostupne poduzetnicima koji djeluju profitno,

1.1. Potpore za zapošljavanje za stjecanje prvog radnog iskustva/pripravništvo;

1. *Potpore za usavršavanje* - namijenjene poslodavcima kako bi se kroz usavršavanje zaposlenim osobama omogućilo stjecanje vještina za rad i zadržavanje radnog mjesta, a poslodavcima osiguralo radnu snagu traženih kompetencija
2. *Potpore za samozapošljavanje*:

3.1. Potpore za samozapošljavanje - dodjeljuju se nezaposlenim osobama za sufinanciranje troškova otvaranja i rada poslovnog subjekta,

3.2. Potpore za proširenje poslovanja - dodjeljuju se poslovnom subjektu koji je već ostvario potporu za samozapošljavanje, bez obzira na godinu dodjele potpore, čije su ugovorne obveze po samozapošljavanju istekle, te je dokazao da je ispunio sve obveze prema Zavodu, a ukoliko planira proširenje poslovanja;

1. *Obrazovanje i osposobljavanje*:

4.1. Obrazovanje nezaposlenih osoba i ostalih tražitelja zaposlenja - usmjereno je na stjecanje kompetencija za novo zapošljavanje ili zadržavanje radnog mjesta, a poslodavcima omogućavanje zapošljavanja radnika s kompetencijama potrebnim na tržištu rada,

4.2. Osposobljavanje na radnom mjestu - cilj je stjecanje praktičnih znanja i vještina za obavljanje poslova određenog radnog mjesta ili rad u određenom zanimanju ili osvježavanje vještina koje su se izgubile tijekom vremena,

4.3. Osposobljavanje na radnom mjestu i ustanovama za obrazovanje odraslih – cilj je stjecanje praktičnih znanja i vještina za obavljanje poslova određenog radnog mjesta ili rad u određenom zanimanju u stvarnom gospodarskom okruženju i ustanovama za obrazovanje odraslih,

4.4. Obrazovanje za temeljne vještine osobnog i profesionalnog razvoja – cilj je osposobiti nezaposlene osobe za stjecanje praktičnih znanja i vještina potrebnih za njihovo aktivno uključivanje na tržište rada;

1. *Javni radovi* - podrazumijevaju aktivaciju nezaposlenih osoba na društveno korisnim poslovima nekonkurentnima postojećem gospodarstvu s ciljem njihove motivacije za daljnje uključivanje na tržište rada;

5.1. Javni rad za otklanjanje posljedica katastrofe uzrokovane potresom na područjima Sisačko-moslavačke županije – cilj je zapošljavanje odnosno radnim angažman domicilnog stanovništva, djelovanje na njihovo socijalno i ekonomsko osnaženje osiguranjem privremenih redovitih primanja temeljem radnog odnosa kojim se izbjegavaju instituti socijalne pomoći, depresija i drugi negativni čimbenici na osobnoj i društvenoj razini te uklanjanje posljedica koje onemogućavaju odvijanje normalnog života.

1. *Potpore za očuvanje radnih mjesta*:

6.1. Potpore za očuvanje radnih mjesta u sektoru proizvodnje tekstila, odjeće, obuće, kože i drva - očuvanje radnih mjesta kod poslodavaca u prerađivačkoj industriji koji imaju poteškoća u poslovanju zbog smanjenja konkurentnosti prouzrokovanih tehnološkim promjenama u poslovnim procesima i preseljenjem proizvodnje u zemlje i regije s izuzetno niskim troškovima rada, nedovoljnim ulaganjima u tehnologiju te inovacije i njihovu komercijalizaciju uz nekonkurentnu radnu snagu,

6.2. Potpora za skraćivanje radnog vremena;

1. *Stalni sezonac* - mjera namijenjena pružanju podrške radnicima-sezoncima u razdoblju kada ne rade, a kako bi se osigurala potrebna radna snaga poslodavcima iz svih djelatnosti koji tijekom godine imaju razdoblja smanjenog obujma posla zbog sezonskog obilježja poslovanja.

U programe aktivne politike zapošljavanja iz nadležnosti Zavoda tijekom 2021. godine novouključena je 31.401 osoba, i to 15.252 muškarca (48,6 %) i 16.149 žena (51,4 %). Novouključene osobe obuhvaćene su sljedećim mjerama:

• Potpore za samozapošljavanje – 6.332 osobe (20,2 %)

• Potpore za zapošljavanje – 5.698 osoba (18,1 %)

• Stalni sezonac – 4.366 osoba (13,9 %)

• Potpore za zapošljavanje za stjecanje prvog radnog iskustva/pripravništvo – 3.636 osoba (11,6 %)

• Obrazovanje nezaposlenih osoba i ostalih tražitelja zaposlenja – 3.599 osoba (11,5 %)

• Javni radovi – 3.184 osobe (10,1 %)

• Potpore za usavršavanje – 2.058 osoba (6,6 %)

• Potpore za očuvanje radnih mjesta u sektorima tekstila, odjeće, obuće, kože i drva – 1.955 osoba (6,2 %)

• Osposobljavanje na radnom mjestu – 564 osobe (1,8 %)

• Stručno osposobljavanje za rad bez zasnivanja radnog odnosa – 9 osoba (što je izvršavanje ugovornih obveza iz prethodnih godina).

Novost u odnosu na prethodnu godinu provedbe uvedena je kod mjere Potpore za samozapošljavanje - iznos potpore određuje se prema budućoj djelatnosti poslovnog subjekta, a u skladu s Nacionalnom klasifikacijom djelatnosti (NKD 2007.). Iznos potpore za I. skupinu je do 130.000,00 kuna, za II. skupinu do 100.000,00 kuna, za III. skupinu do 75.000,00 kuna, dok je za IV. skupinu do 55.000,00 kuna. Također, moguće je ostvariti i subvenciju za proširenje djelatnosti u maksimalnom iznosu do 100.000,00 kuna.

***Rješavanje zahtjeva o pravima nezaposlenih osoba kroz upravni postupak***

Nezaposlene osobe ostvaruju prava za vrijeme nezaposlenosti temeljem Zakona o tržištu rada, i to: novčanu naknadu, mirovinsko osiguranje, novčanu pomoć i naknadu troškova prijevoza za vrijeme obrazovanja i osposobljavanja na radnom mjestu, jednokratnu novčanu pomoć i naknadu putnih i selidbenih troškova, novčanu pomoć uključenima na stručno osposobljavanje za rad bez zasnivanja radnog odnosa, novčanu pomoć osiguranima na produženo mirovinsko osiguranje na temelju ugovora o radu na određeno vrijeme za stalne sezonske poslove.

Za ostvarivanje prava temeljem zahtjeva nezaposlenih osoba u 2021. godini donesena su sljedeća rješenja:

* 73.569 rješenja o ostvarivanju prava na novčanu naknadu (osnovnog prava i nastavka isplate),
* 2.042 rješenja o odobravanju isplate novčane naknade u jednokratnom iznosu,
* 3.212 rješenja o pravu na novčanu pomoć za vrijeme obrazovanja, 569 rješenja o pravu na novčanu pomoć za vrijeme osposobljavanja te 12 rješenja o pravu na novčanu pomoć za vrijeme stručnog osposobljavanja za rad bez zasnivanja radnog odnosa,
* 3.063 rješenja o pravu na novčanu pomoć osiguranika produženog mirovinskog osiguranja na temelju ugovora o radu na određeno vrijeme za stalne sezonske poslove te 1.324 rješenja o produženju novčane pomoći za vrijeme trajanja posebnih okolnosti,
* 3.092 rješenja o pravu na naknadu putnih i selidbenih troškova,
* 14 rješenja o pravu na mirovinsko osiguranje, te
* 515 drugostupanjskih rješenja nastavno izjavljenim žalbama protiv prvostupanjskih upravnih rješenja u predmetima ostvarivanja prava na novčanu naknadu i prestanka vođenja u evidenciji nezaposlenih osoba.

Osiguravanje materijalnih prava za vrijeme nezaposlenosti jedna je od temeljnih funkcija Zavoda, te su radi uspostave sustava kvalitete u pružanju usluga razvijeni indikatori praćenja obima i uspješnosti rada. Tako je u 2021. godini 92,6 % akata u prvostupanjskom upravnom postupku riješeno u roku od 30 dana, 5 % riješeno je u roku od 30 do 60 dana, a 2,4 % riješeno je nakon 60 dana od dana podnošenja zahtjeva.

***Koordinacija sustava socijalne sigurnosti***

Pri utvrđivanju prava iz nezaposlenosti u državama članicama Europske unije primjenjuju se uredbe Europske unije o koordinaciji sustava socijalne sigurnosti (Uredba (EZ) br. 883/2004 te Uredba (EZ) br. 987/2009). U 2021. godini, Zavod je u okviru koordinacije sustava socijalne sigurnosti izdao 20 obrazaca (PD U2) za izvoz novčane naknade nezaposlenim osobama koje su ostvarile pravo na novčanu naknadu u Republici Hrvatskoj a otišle tražiti posao u drugu državu članicu i zadržale pravo na novčanu naknadu. Zatim je u 330 slučajeva izdao obrazac kojim je potvrdio da je nezaposlena osoba koja je ostvarila pravo na novčanu naknadu u drugoj državi članici i došla tražiti posao u Republici Hrvatskoj izvršila prijavu na Zavod (SED U009) te u 1.136 slučajeva izdao obrazac kojim potvrđuje staž osiguranja, razlog prestanka rada te ostvarenu plaću u Republici Hrvatskoj radi ostvarivanja prava po osnovi nezaposlenosti u drugoj državi članici (PD U1, SED U002, SED U004).

Osim toga, Zavod je provodio postupak refundacije novčane naknade koju je Republika Hrvatska isplatila pograničnim radnicima koji su novčanu naknadu ostvarili u Republici Hrvatskoj, a po prestanku radnog odnosa u drugoj državi članici Europske unije. Tijekom 2021. godine refundirano je ukupno 5.142.591,78 kuna novčane naknade koju je Republika Hrvatska isplatila pograničnim radnicima za razdoblje od 1. siječnja 2019. do 30. lipnja 2021. godine.

Istodobno, Zavod primjenjuje i ugovore o socijalnom osiguranju koje je Republika Hrvatska sklopila s drugim državama. Važeći ugovori o socijalnom osiguranju koji sadrže odredbe o nezaposlenosti su ugovori sklopljeni s Bosnom i Hercegovinom, Republikom Makedonijom, SR Jugoslavijom (Srbijom), Crnom Gorom i Republikom Turskom. S navedenim državama razmijenjeni su podaci o stažu osiguranja u 355 slučajeva.

***Programiranje, planiranje, koordinacija i evaluacija operativnih programa i projekata***

Tijekom godine intenzivno se radilo na Nacionalnom planu oporavka i otpornosti (NPOO) za razdoblje 2021. - 2026. HZZ kao korisnička institucija je zadužen za provedbu reformske investicije C2.3. R3-I10 „Digitalizacija i informatizacija HZZ-a“ (procjena vrijednost 57.462.803 kune), unutar komponente C2 „Javna uprava, pravosuđe i državna imovina“, reformske mjere C2.3. „Digitalna transformacija društva i javne uprave“, reformskih mjera C4.1. R1 „Razvoj i provedba novih ciljanih mjera aktivne politike zapošljavanja za potrebe zelene i digitalne tranzicije tržišta rada“ (procjena vrijednost 1,1 mlrd. kuna), C4.1. R2 „Jačanje sustava uključenja i praćenja ranjivih skupina na tržištu rada kroz unaprjeđenje poslovnih procesa HZZ-a“ (procjena vrijednost 35 mil. kuna) i C4.1. „Uspostava sustava vaučera za obrazovanje zaposlenih i nezaposlenih osoba i investicije“ (procjena vrijednost 200.000 kuna), te reformske investicije C4.1. R3-I1 „Provedba sustava vaučera za obrazovanje zaposlenih i nezaposlenih osoba unutar komponente C4 Tržište rada“ (procjena vrijednost 300 mil. kuna).

Također, radilo se na pripremi operativnog programa i prijedlozima projekata koji će se financirati u novom višegodišnjem financijskom razdoblju putem Europskog socijalnog fonda plus 2021.-2027. (ESF+). Zavod kao korisnička institucija priprema projekte vezane uz financiranje mjera aktivne politike zapošljavanja kako bi se povećala stopa zaposlenosti te stekle vještine potrebne na tržištu rada, posebice za ranjive skupine, razvojne projekte usmjerene unaprjeđenju rada s korisnicima i digitalizaciji usluga HZZ-a sukladno trendovima, jačanju kapaciteta za upravljanje ljudskim potencijalima, unaprjeđenje međunarodnog posredovanja (EURES), jačanje evaluacijskih kapaciteta i kapaciteta statističkog praćenja. Projekti ukupne vrijednosti 551,5 mil. EUR odnosno 4,19 mlrd. HRK.

Obzirom da postoji kontinuirana potreba evaluacije i vrednovanja učinaka, tijekom 2021. pripremani su prijedlozi za evaluacijska izvješća prioritetnih osi Operativnog programa „Učinkoviti ljudski potencijali 2014-2020“ kroz evaluacije prioritetnih osi i horizontalnih načela: Visoku zapošljivost i mobilnost radne snage, Socijalno uključivanje, Obrazovanje i cjeloživotno učenje, Dobro upravljanje, Informiranje, komunikaciju i vidljivost, Horizontalna načela i Vrednovanje društvenog poduzetništva.

***Planiranje, ugovaranje, koordinacija pripreme i provedbe projekta, te osiguranje učinkovitosti, praćenje i evaluacija provedbe projekata***

Zbog situacije u kojoj se hrvatsko gospodarstvo našlo pogođeno pandemijom koronavirusom intenzivno se radilo na pripremi projektne dokumentacije u okviru Operativnog programa „Učinkoviti ljudski potencijali 2014.-2020.“ za operaciju kojom bi se pomoglo očuvanju radnih mjesta u djelatnostima i sektorima kojima je zbog posebnih okolnosti uvjetovanih koronavirusom (COVID -19) narušena gospodarska aktivnost te prijetio gubitak radnih mjesta s ciljem očuvanja istih. Ministarstvu rada, mirovinskoga sustava, obitelji i socijalne politike dostavljen je sažetak operacije, nakon čega je prijavljen i ugovoren projekt „Potpore za očuvanje radnih mjesta u djelatnostima pogođenim COVID-19 (koronavirusom)“ukupne vrijednosti 836.000.000,00 kuna. Opći cilj operacije je bio očuvanje radnih mjesta kod poslodavaca čije je poslovanje ugroženo zbog situacije vezane uz COVID-19 (koronavirus). Specifični cilj operacije je osiguranje ostanka u zaposlenosti radnika kojima prijeti gubitak radnog mjesta dodjelom potpora poslodavcima pogođenim posljedicama pandemije koronavirusa.

U okviru programa ERASMUS+ Key Action 2 „Partnerstva za suradnju“, Zavod je ugovorio provedbu međunarodnog projekta „SMARTLY: NEET's Employability in the Green and Digital Economy“ ukupne vrijednosti 399.965,00 EUR u kojem je jedan od sedam partnera u provedbi.

U okviru Operativnog programa „Učinkoviti ljudski potencijali 2014. - 2020.“ Zavod je pratio provedbu dvanaest projekata na nacionalnoj razini od kojih se u istoj godini odustalo od provedbe Ugovora o dodjeli bespovratnih sredstava „Potpore za očuvanje radnih mjesta u sektoru proizvodnje tekstila, odjeće, obuće, kože i drva“ te ugovora „Informatizacija i digitalizacija poslovanja Hrvatskog zavoda za zapošljavanje“ koji se obuhvatio Nacionalnim planom oporavka i otpornosti (NPOO) za razdoblje 2021.-2026.

U okviru Programa za zapošljavanje i socijalne inovacije (EASI – Emplyoment and Social Innovation) Zavod je pratio projekt „Mapping the ESCO: Croatia“, koji je ugovoren u okviru Poziva na dostavu projektnih prijedloga VP/2019/010 EaSI-EURES: Support to national classification inventories and innovative national online services for mobile workers.

Tijekom 2021. godine na ovjeru je poslano ukupno 19 zahtjeva za nadoknadom sredstava projekata u okviru Operativnog programa „Učinkoviti ljudski potencijali“ 2014. - 2020. od kojih je ovjereno ukupno 1.413.025.566,68 HRK. Također je poslano i Završno izvješće za projekt „Mapping the ESCO: Croatia“ koji je završio je 30. rujna 2021. godine.

Za sudjelovanje područnih i regionalnih ureda u projektima na regionalnoj razini izdano je 103 suglasnosti za projekte financirane iz ESF-a i drugih izvora financiranja.

***Učinkovito upravljanje ljudskim resursima***

Kadrovska politika, odnosno upravljanje ljudskim potencijalima Zavoda, predstavlja cjeloviti proces koji obuhvaća planiranje kadrova, njihov odabir, razvoj kulture organizacije, procjenu kvalitete obavljenoga posla, definiranje obveznih i poželjnih znanja i vještina, motiviranje, kontinuirano obrazovanje i školovanje u cilju razvoja i unapređenja kompetencija zaposlenika.

Na radnopravni status radnika Zavoda primjenjuje se Zakon o radu, Zakon o plaćama u javnim službama, Uredba o nazivima radnih mjesta i koeficijentima složenosti poslova u javnim službama, Temeljni kolektivni ugovor za službenike i namještenike u javnim službama, Kolektivni ugovor za Hrvatski zavod za zapošljavanje i opći akti Zavoda.

U ožujku 2021. godine Zavod je donio Izmjene Pravilnika o unutarnjem ustroju i Izmjene Pravilnika o sistematizaciji radnih mjesta. Izmjenama navedenih pravilnika usklađeni su nazivi ustrojstvenih jedinica Zavoda i nazivi radnih mjesta sa Statutom Zavoda koji je donesen 19. veljače 2020. godine (NN, 18/20.) i Uredbom o izmjenama Uredbe o nazivima radnih mjesta i koeficijentima složenosti poslova (NN, 17/21). Novim Statutom su regionalni uredi Zagreb, Split, Rijeka i Osijek postali područne službe a Regionalni ured Varaždin je postao područni red kao i ostalih 17 područnih ureda.

U listopadu 2021. godine Zavod je donio novi Opis poslova za Ured za financiranje i ugovaranje projekata Europske unije kao sastavni dio Pravilnika o sistematizaciji radnih mjesta u Zavodu. Navedenim dokumentom je Opis poslova radnih mjesta u Uredu za financiranje i ugovaranje projekata Europske unije usklađen s postojećom organizacijskom shemom navedenog Ureda.

U 2021. godini Zavod je raspisao sedam natječaja za popunu radnih mjesta te je u radni odnos primljeno 107 novih radnika. Od navedenog broja, 33 radnika je primljeno na upražnjena radna mjesta u područnim službama i uredima, 18 radnika je primljeno za rad na projektima, 30 radnika je primljeno kao zamjena za privremeno nenazočne radnike. U Ured za financiranje i ugovaranje projekata Europske unije primljeno je ukupno 26 novih radnika. U 2021. godini za 92 radnika je prestao radni odnos (umirovljenje, sporazumni prestanak ili istek ugovora o radu).

***Zaštita na radu*** - U 2021. godini osposobljena su 23 ovlaštenika poslodavca za zaštitu na radu, te su im izdana ovlaštenja i zapisnici. Za rad na siguran način trenutno su osposobljena 473 radnika za koje su izdani i zapisnici dok je ostatak radnika u procesu osposobljavanja. Osposobljeno je i 28 radnika za zaštitu od požara. Za Ured za financiranje i ugovaranje projekata EU izrađeni su Plan evakuacije i spašavanja i Procjena rizika, osposobljen je tim za evakuaciju i spašavanje (10 radnika) i 1 radnik je osposobljen za pružanje prve pomoći. Također, u Središnjem uredu osposobljen je tim za evakuaciju i spašavanje (12 radnika).

***Razvoj i obrazovanje radnika te jačanje institucionalnih kapaciteta Zavoda***

Obrazovanje radnika Zavoda je tijekom 2021. godine usmjereno na on-line sadržaje kako bi se izbjegla fizička okupljanja tijekom pojačanih epidemioloških mjera. U prvome dijelu godine svi su interni treneri angažirani na različitim poslovima u okviru dodjele potpora za očuvanje radnih mjesta, a dvoje ih je spomenute poslove nastavilo raditi do kraja godine. Obrazovanje radnika odgovorilo je ovim izazovima pojačanim stručnim angažmanom i prilagodbom nastavnih programa (redizajnirano je sedam nastavnih programa iz učioničkih u programe za provedbu u on-line okruženju), te su se obrazovne aktivnosti nastavile provoditi putem E-Learning portala HZZ-a i Microsoft Teams aplikacije.

498 polaznika sudjelovalo je u edukacijama u okviru općih programa kao što su Upravljanje stresom, Komunikacija unutar HZZ-a, Upravljanje vremenom, Pisana komunikacija i poslovno dopisivanje, Asertivna komunikacija i Stilovi vođenja u kriznim situacijama, te specijaliziranim edukacijama za provođenje video savjetovanja i provedbu Zakona o strancima. U okviru programa za rukovoditelje provedene su radionice Poslovna komunikacija, Upravljanje sukobima, Coaching i upravljanje te Upravljanje promjenama.

U kraćim informativnim aktivnostima vezanim uz provođenje novih procedura u posredovanju pri zapošljavanju, kontakt centru HZZ-a i zaštitu na radu sudjelovalo je 839 radnika, a u program uvođenja u posao uključeno je 58 novozaposlenih radnika.

Radi osiguranja stručne psihološke podrške radnicima u kriznim situacijama uzrokovanim pandemijom koronavirusa i potresima, u suradnji sa zavodskim psiholozima je proveden program „Sačuvajmo mentalno zdravlje u doba krize“ u koji je uključeno 120 radnika, a u četiri interaktivne radionice pod nazivom „Kako da kap ne prelije čašu“ uključena su 42 radnika Zavoda.

Tijekom 2021. nastavljena je i suradnja s dionicima te je u edukacije organizirane od strane Zavoda uključeno 60 dionika.

***Djelotvorno upravljanje financijskim resursima te odnosima s partnerima i ostalim korisnicima***

Hrvatski zavod za zapošljavanje, kao izvanproračunski korisnik državnog proračuna, svoje financijsko i računovodstveno poslovanje temelji na odredbama Zakona o proračunu i drugih provedbenih akata proračunskog računovodstva u cilju osiguranja financijskih sredstava za provođenje aktivnosti Zavoda. Financijsko poslovanje Zavoda odvijalo se sukladno financijskom planu za 2021. godinu, kao temeljnom dokumentu koji ga uređuje te u skladu s procedurama koje uređuju poslovanje u sustavu državne riznice.

Ukupno planirani prihodi u 2021. iznosili su 7.244.899.787kuna, a ostvareni su u iznosu od 7.158.747.538 kuna, odnosno 98,81 % plana. Prihodi su ostvareni iz sljedećih izvora:

* *državni proračun* - u iznosu od 3.964.893.611 kuna, a njih čine prihodi za redovito poslovanje Zavoda te za nacionalno sufinanciranje projekata EU;
* *pomoći od međunarodnih organizacija i tijela EU* - u iznosu od 3.193.741.916 kuna, a odnose se na financiranje potpora za očuvanje radnih mjesta u djelatnostima pogođenim koronavirusom te projekata iz Operativnog programa Učinkoviti ljudski potencijali u iznosu 3.192.598.549 kuna (izvor 561), financiranje projekata EU gdje je HZZ nositelj projekata u iznosu 602.834 kune(izvor 51) te financiranje troškova kroz Mehanizam oporavka i otpornosti iz Nacionalnog plana oporavka i otpornosti 2021. - 2026. u iznosu 540.533 kune (izvor 581);
* *donacija od fizičkih i pravnih osoba* u iznosu od 6.000 kuna za održavanje sajma poslova;
* *prodaja roba i usluga (vlastiti prihodi)* - u iznosu 104.191 kuna;
* *novčana naknada poslodavaca zbog nezapošljavanja osoba s invaliditetom –* u iznosu 1.819 kuna.

Ukupno planirani rashodi u 2021. iznosili su 7.244.899.787 kuna, a ostvareni su u iznosu od 7.175.260.031 kuna, odnosno 99,04 % godišnjeg plana te obuhvaćaju rashode za:

* *prava za vrijeme nezaposlenosti* (redovna novčana naknada, jednokratna novčana naknada, naknade putnih i selidbenih troškova) – u iznosu od 843.197.751 kuna, što je 98,82 % od planiranog iznosa odnosno 11,75 % ukupnih rashoda;
* *novčanu pomoć i putni trošak za osobe uključene u mjere aktivne politike zapošljavanja* (obrazovanje, stručno osposobljavanje za rad bez zasnivanja radnog odnosa, osposobljavanje na radnom mjestu te stalne sezonce) - u iznosu od 79.634.242 kune, što je 94,71 % od planiranog iznosa odnosno 1,11 % ukupnih rashoda. Novčane pomoći i putni troškovi isplaćuju se s aktivnosti A689036 (33.018.450 kuna) te s aktivnosti T689035 (46.616.757 kuna). Također, evidentiran je povrat neiskorištenih sredstava prethodnih godina na aktivnosti T813033 (- 965 kuna);
* *mjere aktivne politike zapošljavanja -* u ukupnom iznosu od 5.954.742.319 kuna, što je 99,28 % planiranih rashoda za mjere APZ, odnosno 82,99 % ukupnih rashoda i to sa sljedećih aktivnosti:

|  |  |
| --- | --- |
| APZ iz Smjernica za razvoj i provedbu APZ u RH za razdoblje 2018. – 2020. | 182.816.453 kn |
| Akcijski plan za uključivanje Roma | 9.567.912 kn |
| Potpore za očuvanje radnih mjesta u djelatnostima pogođenima koronavirusom | 2.514.145.361 kn |
| OP Učinkoviti ljudski potencijali | 936.969.371 kn |
| OP Razvoj ljudskih potencijala | -8.749 kn |
| REACT-EU za potpore za očuvanje radnih mjesta  | 2.311.251.971 kn |
| UKUPNO mjere APZ | 5.954.742.319 kn |

I u 2021. godini Zavod je provodio mjere za očuvanje radnih mjesta u djelatnostima pogođenim pandemijom koronavirusa za koje je ukupno isplaćeno 4.825.397.332 kune. Mjera je uključivala isplatu potpora poslodavcima kod kojih je zbog posebnih okolnosti uvjetovanih koronavirusom (COVID -19) zabilježen pad gospodarske aktivnosti, a sukladno Uvjetima i načinima korištenja sredstava za provođenje mjere Potpora za očuvanje radnih mjesta u djelatnostima pogođenima koronavirusom (COVID-19), kao i isplatu doprinosa za mirovinsko osiguranje temeljem individualne kapitalizirane štednje (MIOII). Mjera je financirana iz sredstava Državnog proračuna (izvor 11), programa REACT-EU namijenjenog za ublažavanje socijalnih i drugih posljedica koronakrize (izvor 561) te sredstava Zavoda za vještačenje, profesionalnu rehabilitaciju i zapošljavanje osoba s invaliditetom koja su dodijeljena Hrvatskom zavodu za zapošljavanju temeljem Odluke ministra rada, mirovinskog sustava, obitelji i socijalne politike o namjeni korištenja sredstava novčane naknade zbog neispunjenja obveze kvotnog zapošljavanja osoba s invaliditetom (izvor 43).

* *aktivnosti profesionalnog usmjeravanja –* 1.275.776 kuna;
* *zaposlenike Zavoda* - u iznosu od 217.305.992 kune, što čini 3,03 % ukupnih rashoda. Plaće i naknade radnika Zavoda isplaćuju se u skladu s Temeljnim kolektivnim ugovorom za službenike i namještenike u javnim službama, Kolektivnim ugovorom za Hrvatski zavod za zapošljavanje i ostalim zakonskim propisima kojima se određuje isplata plaća u javnim službama. Dio rashoda za zaposlene, u iznosu od 38.035.469 kuna, financiran je iz projekata u okviru operativnog programa Učinkoviti ljudski potencijali te iz drugih projekata čiji je Zavod nositelj, što je u izvršenju Državnog proračuna iskazano na zasebnim aktivnostima – T689035 i T813015;
* *materijalni rashodi* - u iznosu od 66.190.521 kune, odnosno 0,92 % ukupnih rashoda financiranih iz različitih izvora financiranja (opći prihodi i primici - rashodi za obavljanje redovnih aktivnosti Zavoda u iznosu 57.682.861 kuna, Sredstva učešća za pomoći - nacionalno učešće u projektima EU u okviru OP Učinkoviti ljudski potencijali u iznosu 1.179.661 kuna, Pomoći EU – rashodi za projekte gdje je HZZ nositelj projekata 178.764 kune, Europski socijalni fond - rashodi financirani iz OP Učinkoviti ljudski potencijali 6.725.191 kuna, Nacionalni plana oporavka i otpornosti 2021. – 2026. – 315.533 kune, Vlastiti prihodi - rashodi za tisak testova i usluge najma u iznosu 100.511 kuna, donacije od trgovačkih društava i subjekata izvan opće države u iznosu 8.000 kuna);
* *financijski rashodi Zavoda* - u iznosu od 1.435.520 kuna iz sredstava Državnog proračuna za financiranje redovnih sredstava Zavoda, a odnose se na bankarske usluge, usluge platnog prometa te zatezne kamate;
* *za nabavu nefinancijske imovine* - u iznosu od 11.477.910 kuna od čega je 10.485.471 kuna financirana iz sredstva Državnog proračuna, 767.439 kuna iz projekta „Tehnička pomoć Operativnog programa Učinkoviti ljudski potencijali, a 225.000 kuna iz projekta „Digitalizacija i informatizacija HZZ-a“ unutar Nacionalnog plana opravka i otpornosti 2021. – 2026.

Veće stavke evidentirane na ovoj vrsti rashoda su: nabava prijenosnih računala, nabava i ugradnja sustava za grijanje i hlađenje u Područnoj službi Zagreb, radovi na energetskoj obnovi fasade poslovne zgrade u Slavonskom Brodu i Novoj Gradišci, građevinsko-obrtnički i elektroinstalacijski radovi sanacije štete Područnoj službi Zagreb, sanacija štete na zgradi Područnog ureda Sisak.

Razlika između prihoda i rashoda evidentira se kao manjak prihoda u iznosu od -16.512.493 kune, a zajedno s viškom prenesenim iz prethodne godine u iznosu 62.336.925 kuna čini ukupan višak prihoda u iznosu od 45.824.432 kune koji se prenosi u iduću godinu.

Podaci o ostvarenim prihodima i rashodima temelje se na podacima iz sustava Državne riznice; prikazani su u skladu s novčanim načelom, odnosno rashodi su prikazani po izvršenim gotovinskim transakcijama i razlikuju se s podacima u financijskom izvješću Zavoda koji se temelje po modificiranom načelu nastanka događaja neovisno o plaćanju.

***Provedba postupaka javne nabave***

Zavod je, na temelju Zakona o javnoj nabavi, donio Plan nabave za 2021. godinu koji je objavio u Elektroničkom oglasniku javne nabave. Sukladno Pravilniku o provedbi postupaka jednostavne nabave HZZ-a provedena su ukupno 62 postupka jednostavne nabave (procijenjena vrijednost od 20.000,00 kuna do 200.000,00 kn za robu i usluge, odnosno od 20.000,00 kuna do 500.000,00 kuna za radove) koji su realizirani putem narudžbenica ili ugovora. Također, provedeno je 30 postupaka nabave robe i usluga male vrijednosti (procijenjena vrijednost veća od 200.000,00 kuna, a manja od 1.616.800,00 kuna), zatim 23 postupka nabave robe i usluga velike vrijednosti (iznad 1.616.800,00 kuna, odnosno kod društvenih i drugih posebnih usluga u iznosu preko 5.640.000,00 kuna). Pripremljena je potrebna dokumentacija o nabavi, tehničke specifikacije, troškovnici i prilozi za predmetne postupke.

U Elektroničkom oglasniku javne nabave objavljeno je ukupno 339 obavijesti o jednostavnoj nabavi, nadmetanju, sklopljenim ugovorima, sklopljenim okvirnim sporazumima i dr., dok je na internetskim stranicama Zavoda objavljeno 14 objava o jednostavnoj nabavi.

Također, u Zavodu se vodi i redovito ažurira registar ugovora o javnoj nabavi i registar okvirnih sporazuma, unose se podaci o svim predmetima nabave čija je vrijednost jednaka ili veća od 20.000,00 kuna, te vode interne evidencije postupaka nabave i sklopljenih ugovora, na temelju kojih je izrađeno godišnje statističko izvješće o javnoj nabavi. Broj upisa u registar je 1.493.

***Upravljanje imovinom HZZ-a***

Zavod obavlja poslove svoje redovne djelatnosti u poslovnim prostorima koji su u vlasništvu Zavoda, koji su u zakupu ili koji su Zavodu dodijeljeni na besplatno korištenje. Zavod ima u vlasništvu 26.692,13 m2 poslovnog prostora, kojeg koriste 22 područne službe/uredi i ispostave. Zavod ima u zakupu 45 poslovnih prostora, ukupne površine 9.203,12 m2, dok su 24 poslovna prostora, ukupne površine 1.702,20 m2, dodijeljena Zavodu na besplatno korištenje. Dovršetkom stečajnih i ovršnih postupaka Zavod je u vlasništvo stekao nekretnine od 44 korisnika kredita.

***Učinkovita naplata potraživanja***

U svrhu osiguranja zakonitog poslovanja ažurno je praćeno donošenje zakona i podzakonskih akata koji se primjenjuju u radu Zavoda, te su radi njihove pravovremene i istovjetne primjene svim organizacijskim jedinicama Zavoda davane upute, mišljenja i tumačenja. Također, izrađivani su i kontrolirani opći akti Zavoda, ugovori i sporazumi o suradnji.

U 2021. godini Zavod je naplatio potraživanja u ukupnom iznosu od 149.586.769,98 kuna, te je otpisao nenaplativa potraživanja za 281 dužnika u iznosu od 4.807.339,79 kuna, za čiju naplatu je iscrpio sve zakonske mogućnosti.

Upravno vijeće Zavoda, u okviru nadležnosti propisanih Statutom, upravlja radom Zavoda pa je u tu svrhu u 2021. godini održalo 23 sjednice na kojima je doneseno 111 akata (odluka, zaključaka i zapisnika) neophodnih za rad Zavoda.

***Razvoj i praćenje sustava upravljanja rizicima i sustava unutarnjih kontrola***

Sustav unutarnjih kontrola obuhvaća sve poslovne procese koji vode ka ostvarenju poslovnih ciljeva, a uspostavlja se u svim ustrojstvenim jedinicama Zavoda koje u skladu s danim ovlastima i odgovornostima ostvaruju te ciljeve. Financijsko upravljanje i kontrole u Zavodu provode se kroz pet komponenti, koje čine: kontrolno okruženje, upravljanje rizicima, kontrolne aktivnosti, informacije i komunikacije, te praćenje i procjena sustava unutarnjih kontrola.

Upravljanje rizicima obuhvaća strateške i operativne rizike. Operativni rizici se vode na razini dvanaest ustrojstvenih jedinica i pripadajućih poslovnih procesa. U 2021. godini sukladno promjenama ažurirani su Registar strateških rizika i Registar operativnih rizika i pripremljeno Izvješće o upravljanju rizicima te dostavljeno odgovornim osobama na daljnje postupanje.

Ustrojstvene jedinice Središnjeg ureda pripremile su ukupno 4 interne upute kojima se standardizira i unaprjeđuje postupanje i poslovanje Zavoda, a dostupne su svim radnicima Zavoda na Intranetu.

U 2021. godini provedena su testiranja u svim područnim službama i uredima te Središnjem uredu vezano uz fiskalnu odgovornost kroz standardizirani upitnik, pripadajuće tablice i dokaze te pripremljena Izjava o fiskalnoj odgovornosti za Hrvatski zavod za zapošljavanje i dostavljena nadležnom Ministarstvu rada, mirovinskog sustava, obitelji i socijalne politike.

***Provedba unutarnje revizije***

Temeljem Godišnjeg plana unutarnje revizije u 2021. godini obavljeno je šest revizija za koje su izrađena konačna revizijska izvješća s planovima djelovanja koji uključuju tri prihvaćene preporuke i aktivnosti koje je potrebno poduzeti, a njihovo izvršenje prati se u skladu sa zakonskim odredbama.

Također, sukladno zakonskoj regulativi tijekom 2021. godine obavljene su aktivnosti vezane uz izvještavanje o obavljenim revizijama i aktivnostima unutarnje revizije za prethodnu godinu davanjem Mišljenja unutarnje revizije o sustavu unutarnjih kontrola za revidirana područja u okviru Izjave o fiskalnoj odgovornosti kao i o učincima preporuka unutarnje revizije, izradu Godišnjeg plana unutarnje revizije za sljedeću godinu temeljem Strateškog plana unutarnje revizije za trogodišnje razdoblje uz osiguranje kontrole kvalitete rada unutarnje revizije.

***Prikupljanje, obrada i diseminacija podataka iz evidencija Zavoda te drugih institucija na tržištu rada***

Prema Zakonu o tržištu rada Zavod prati, analizira i istražuje gospodarska, socijalna i druga kretanja, zaposlenost, zapošljavanje i nezaposlenost te njihove međusobne utjecaje.

U Zavodu se vode evidencije o registriranim nezaposlenim osobama, novoprijavljenima u evidenciju nezaposlenih, zapošljavanju iz registra nezaposlenih te prijavljenim slobodnim radnim mjestima, a redovitom mjesečnom obradom tih podataka izrađuju se standardizirani statistički izvještaji za nacionalnu, zatim regionalnu (područni ured/županija) i lokalnu (ispostava/gradska četvrt) razinu. Vođenje evidencija o nezaposlenosti i zapošljavanju temelji se na Zakonu o tržištu rada te Pravilniku o evidencijama HZZ-a, a pri tom se primjenjuju nacionalne klasifikacije, usklađene s relevantnim međunarodnim standardima. Također, prema dinamici objavljivanja, mjesečno, tromjesečno ili godišnje, u Zavodu se prikupljaju i obrađuju ostali pokazatelji tržišta rada iz izvora drugih institucija (DZS, HZMO, Eurostat), što podrazumijeva vođenje serija podataka te izradu pripadajućih tablica i izvješća.

Na internetskoj stranici Zavoda objavljivane su informacije o aktualnostima na tržištu rada diljem Hrvatske - objavljeno je 246 priopćenja za javnost te brojne dodatne informacije i pokazatelji s ciljem informiranja javnosti o kretanjima registrirane nezaposlenosti i zapošljavanja kao i drugim aktivnostima Zavoda. Istodobno, redovito mjesečno osvježavani su dostupni podaci kroz *Statistiku on-line,* uslugu mrežnog pristupa statističkim podacima o registriranoj nezaposlenosti i zapošljavanju, koja omogućava svim korisnicima jednostavnije, brže i preglednije pretraživanje podataka i kreiranje tablica prema vlastitim potrebama.

Za potrebe vodstva Zavoda, Upravnoga vijeća, resorno ministarstvo, tijela državne uprave, jedinica lokalne i regionalne samouprave rađene su tematske analize, izvješća, promemorije o kretanjima na tržištu rada – ukupno 200 pripremljena materijala. Također, pripremljeni su podaci/odgovori na 2.039 upita vanjskih i internih korisnika.

Pripremljeni su i uneseni podaci u bazu podataka Labour Market Policy koju vodi Europska komisija. Podaci se uglavnom odnose na broj sudionika u mjerama aktivne politike zapošljavanja te na financijske izdatke za te mjere. Osim podataka o mjerama koje provodi Zavod uneseni su i podaci drugih institucija koje provode mjere.

U područnim službama i uredima Zavoda provedene su ankete na određenim skupinama osoba - o zadovoljstvu sezonskih radnika u turizmu te zadovoljstvu polaznika programa obrazovanja/osposobljavanja, kako bi se iste aktivnosti još kvalitetnije pripremile u narednom razdoblju. Također, ostvaruje se kontinuirana suradnja s jedinicama lokalne samouprave, razvojnim agencijama, obrazovnim ustanovama, udrugama, sudjeluje u izradi različitih županijskih i drugih strategija i planova razvoja, na okruglim stolovima, seminarima i radionicama dajući mišljenja i preporuke vezane uz sadašnja i buduća kretanja na tržištu rada.

***Priprema, izrada i uređivanje publikacija Zavoda***

Statistički podaci i informacije o nezaposlenosti i zapošljavanju publicirani su u mjesečnim statističkim biltenima te godišnjim izvješćima za nacionalnu i regionalne razine. U 2021. godini izrađeno je ukupno 236 Mjesečnih statističkih biltena, 1 Godišnjaka Zavoda na hrvatskom te 1 Godišnjak na engleskom jeziku, kao i godišnja izvješća područnih službi i ureda za županijsku razinu.

Također, izrađena su i objavljena četiri broja Analitičkog biltena. U njima su analitički obrađeni podaci o razini i promjeni stope zaposlenosti i stope nezaposlenosti u Hrvatskoj i drugim zemljama Europske unije. Prikazan je i statistički analiziran relativan opseg vanjskih (prekograničnih) i unutarnjih migracija po županijama. Ustanovljeno je da stopa nezaposlenosti i razina plaća statistički značajno utječu na relativan opseg vanjskih i unutarnjih migracija. Provedena je statistička analiza čimbenika koji utječu na opseg zapošljavanja s evidencije Zavoda. Utvrđeno je da broj traženih radnika i broj nezaposlenih osoba statistički značajno utječu na opseg zapošljavanja te da neto imigracija stranaca nije statistički značajan čimbenik.

U suradnji Središnjeg ureda i svih područnih službi i ureda izrađene su i objavljene Preporuke za obrazovnu upisnu politiku i politiku stipendiranja. Na temelju analize podataka i informacija o kretanjima na tržištu rada preporučeno je povećanje ili smanjenje broja upisanih i stipendiranih učenika i studenata u pojedinim obrazovnim programima na razini srednje škole te stručnih i sveučilišnih studija. Preporuke su izrađene posebno za svako od geografskih područja koja najčešće čine županije ili skupine gradova odnosno općina.

***Jačanje vidljivosti uloge i usluga Zavoda***

Interna i eksterna javnost pravovremeno se informira o novostima na tržištu rada i aktivnostima koje Zavod provodi. Tijekom 2021. godine dano je ukupno 317 odgovora/izjava na novinarske upite te je riješeno 6 zahtjeva u kojima su se tražitelji informacija pozvali na Zakon o pravu na pristup informacijama. Također je putem elektroničkih kanala komunikacije odgovoreno na ukupno 36.483 upita korisnika.

Na Internetskoj stranici Zavoda [www.hzz.hr](http://www.hzz.hr) objavljen je ukupno 301 novi tekst. Kontinuirano se radi na ažuriranju podataka i postojećih tekstova kako bi sve važne informacije i obrasci korisnicima bili što brže na raspolaganju.

Vezano uz društvene mreže, u 2021. godini zabilježen je porast pratitelja u odnosu na 2020. godinu od 6,7 %. Na najposjećenijem profilu, Facebooku, krajem 2021. godine imali smo 66.530 pratitelja, na Twitteru 1.000 te na LinkedInu 5.800. Osim odgovora na upite, naše korisnike putem društvenih mreža informiramo i o aktivnostima koje Zavod provodi te ih putem Facebook evenata informiramo o planiranim događanjima.

***Unaprjeđenje i proširenje uloge Zavoda u međunarodnim odnosima***

Zavod kontinuirano surađuje na bilateralnoj i multilateralnoj razini s međunarodnim partnerima kroz projekte, seminare, radionice, konferencije, stručne sastanke i studijske posjete javnim službama za zapošljavanje na prekograničnoj, regionalnoj, europskoj i svjetskoj razini. Tijekom 2021. godine odrađen je veliki broj aktivnosti u virtualnom obliku te je Zavod u suradnji s državama članicama Europske unije i suradnim institucijama sudjelovao u brojnim tematskim aktivnostima vezanim uz razmjenu iskustava rada JSZ-ova u vremenu krize i oporavka nakon krize.

*Europski poslovi* - Zavod je aktivno sudjelovao u radu relevantnih tijela, odbora i podskupina nadležnih za europsko tržište rada i zapošljavanje, i to na 11 sastanaka Odbora za zapošljavanje, odnosno Radne skupine za pokazatelje, na dva virtualna sastanka Upravnog odbora Europske mreže javnih službi za zapošljavanje. Nadalje, u okviru 3. ciklusa projekta Benchlearning organizirana je virtualna posjeta procjenitelja Europske mreže javnih službi za zapošljavanje Zavodu. Zavod je intenzivno sudjelovao u 14 aktivnosti u okviru Programa uzajamnog učenja (eng. Mutual Learning Programme), alata za model otvorene koordinacije u području EU politike zapošljavanja.

Nastavljeno je s radom EURES mreže koja služi olakšavanju slobodnog kretanja radnika te pruža informacije, savjete i pomoć pri zapošljavanju na EU razini. Predstavnici Zavoda za EURES tijekom godine sudjelovali su većinom u virtualnom formatu na sastancima Europskog koordinacijskog ureda, EURES radnim skupinama, tematskim radionicama i treninzima.

*Multilateralna suradnja na svjetskoj razini* - Od pristupanja 1999. godine Svjetskom udruženju javnih službi za zapošljavanje (WAPES) Zavod i dalje djeluje kao aktivni član, a u lipnju 2021. sudjelovao je na virtualnoj Općoj skupštini. Također je u listopadu 2021. godine Zavod sudjelovao u Internoj reviziji WAPES-a 2018. – 2021.

*Multilateralna suradnja na regionalnoj razini* - U okviru Pakta o stabilnosti i procesa regionalne suradnje Zavod je aktivno sudjelovao u radu Centra javnih službi za zapošljavanje zemalja jugoistočne Europe (CPESSEC). U okviru predsjedanja CPESSEC-om Zavod je organizirao 20. direktorsku konferenciju pod nazivom Budućnost rada i zapošljavanja nakon pandemije COVID-19, te 19. stručnu konferenciju pod nazivom Podrška javnih službi za zapošljavanje poslodavcima u post-pandemijskom razdoblju, u hibridnom formatu. Također, Zavod je izradio i objavio CPESSEC Statistički bilten koji sadrži statističke podatke za rad i zapošljavanje u državama članicama Centra (https://www.hzz.hr/content/stats/1121/Statistical\_Bulletin\_No.\_11\_CPESSEC.pdf)

Zavod je sudjelovao na 2 virtualna sastanka Radne skupine visoke razine za rad i zapošljavanje Unije za Mediteran, u svibnju i prosincu 2021. godine.

***Financiranje i ugovaranje projekata u sklopu Europskog socijalnog fonda 2014. - 2020. i ESF+***

Temeljem Zakona o uspostavi institucionalnog okvira za provedbu europskih strukturnih i investicijskih fondova u Republici Hrvatskoj u financijskom razdoblju 2014. – 2020. (NN 92/14) te Uredbom o tijelima u sustavima upravljanja i kontrole korištenja Europskog socijalnog fonda, Europskog fonda za regionalni razvoj i Kohezijskog fonda, u vezi s ciljem „Ulaganje u rast i radna mjesta“ (NN 107/14, 23/15, 129/15, 15/17, 18/17) Ured za financiranje i ugovaranje projekata Europske unije, Hrvatskog zavoda za zapošljavanje u okviru Operativne strukture za provedbu Europskog socijalnog fonda kao Posredničko tijelo razine 2 (PT2) sudjeluje u provedbi Operativnog programa „Učinkoviti ljudski potencijali“ unutar prioritetnih osi 1. Visoka zapošljivost i mobilnost radne snage, 2. Socijalno uključivanje, 4. Dobro upravljanje i 5. Tehnička pomoć.

Za Operativni program „Učinkoviti ljudski potencijali“ 2014.-2020. alocirana su ukupna sredstva u iznosu od 1,85 milijardi eura. Tijekom 2021. godine potpisana su 534 ugovora u vrijednosti 1.913.219.478,15 kuna čime je Hrvatski zavod za zapošljavanje kao Posredničko tijelo razine 2 do kraja godine provodio ukupno 1.563 ugovora u vrijednosti 9.229.601.492,71 kuna.

1. Prikaz prihoda i rashoda



1. Osnovni pokazatelji u brojkama

